Peugeot 605

Το **Peugeot 605** ήταν ένα μεσαίο πολυτελές σεντάν αυτοκίνητο της κατηγορίας Ε, που κατασκευάστηκε από τη γαλλική αυτοκινητοβιομηχανία Peugeot, από τον Ιούλιο του 1989 έως τον Σεπτέμβριο του 1999. Συνολικά παρήχθησαν 254.505 αντίτυπα σειράς 605 στα 10 έτη παραγωγής του.

## Ιστορικό
[thumb|left|Peugeot 605 του 1994 - 1999, σε φωτογραφία του 2005 στη [Γερμανία.]]
Το Peugeot 605 παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 1989 και κυκλοφόρησε σχεδόν αμέσως, αν και η μαζική παραγωγή του είχε ήδη ξεκινήσει από τον Ιούλιο του 1989, ενώ επίσης είχαν κατασκευαστεί και μόλις 3 δοκιμαστικά αντίτυπα το 1988. Ειδικότερα στο Ηνωμένο Βασίλειο, ως δεξιοτίμονο, κυκλοφόρησε για πρώτη φορά στα τέλη της άνοιξης του 1990.

Αρχικά, ωστόσο, το 605 επρόκειτο να εισαχθεί στην παραγωγή στα τέλη του 1989 (προκειμένου να είναι επαρκώς ώριμο), αλλά η κυκλοφορία του Renault 25 Φάσης 2 μέσα στο καλοκαίρι του 1988 ώθησε την Peugeot να κυκλοφορήσει το κορυφαίο σεντάν της ταχύτερα από το αναμενόμενο χρονοδιάγραμμα. Ως εκ τούτου, το Peugeot 605 μπήκε στην παραγωγή και κυκλοφόρησε στην αγορά πολύ βιαστικά, κάτι που αποδείχθηκε πολύ επιζήμιο για την ποιότητα του αυτοκινήτου.
thumb|left|Το πίσω μέρος του προηγούμενου Peugeot 605.

Στα πλαίσια της πολιτικής του Ομίλου PSA (που τότε ονομαζόταν *PSA Peugeot Citroën*), το 605 μοιραζόταν το ίδιο πλαίσιο και τους ίδιους κινητήρες με το Citroën XM. Ωστόσο, αντίθετα με το ΧΜ που ήταν ένα εντελώς αντισυμβατικό 5-πορτο liftback δύο όγκων, το 605 ήταν ένα τυπικό 4-πορτο σεντάν τριών όγκων, ενώ και η αισθητική των δύο μοντέλων, τόσο η εξωτερική όσο και στο σαλόνι (ακόμα και στο ταμπλό, τον πίνακα οργάνων και το τιμόνι), ήταν εντελώς διαφορετική, σε βαθμό που ο εξωτερικός παρατηρητής να μην μπορεί να αντιληφθεί τη συγγένεια.

Το 605 ήταν ο επίσημος διάδοχος τόσο του εμπορικά ανεπιτυχούς Peugeot 604, που είχε αποσυρθεί από την παραγωγή ήδη από το 1985, όσο και του δημοφιλέστερου Peugeot 505, το οποίο αντικαταστάθηκε από δύο μοντέλα: το μεσαίο οικογενειακό Peugeot 405, που κυκλοφόρησε τον Οκτώβριο του 1987, και το μεσαίο πολυτελές 605. Ειδικότερα όμως η έκδοση 505 station wagon διατηρήθηκε στην παραγωγή έως τον Μάρτιο του 1992, καθώς η Peugeot σχεδίαζε, προηγουμένως, να την αντικαταστήσει με μια εκδοχή station wagon του 605, αλλά τελικώς η έκδοση αυτή ματαιώθηκε, καθώς θεωρήθηκε από τα ανώτατα στελέχη της εταιρείας ότι δεν θα σημείωνε μεγάλη απήχηση στο κοινό.

Τα ισχυρά πλεονεκτήματα του 605 ήταν τα υψηλά επίπεδα εξοπλισμού, η πολυτελής διακόσμηση στο εσωτερικό και ιδίως στο προαιρετικό δερμάτινο σαλόνι (που συνήθως συνδυαζόταν με ηλεκτρικά ρυθμιζόμενα μπροστινά καθίσματα, συχνά ακόμα και θερμαινόμενα), η ομαλή του ποιότητα κύλισης και το εξαιρετικό του κράτημα / οδική συμπεριφορά. Όμως η Peugeot πάντα δυσκολευόταν να πετύχει εμπορικά εκτός Γαλλίας στην κατηγορία των πολυτελών αυτοκινήτων, απέναντι στο γερμανικό κατεστημένο, και το 605 δεν ήταν εξαίρεση. Επιπλέον, εισέπραξε άκρως αρνητικά σχόλια ότι ήταν υπερβολικά παρόμοιο στη σχεδιαστική φιλοσοφία και στην εξωτερική εμφάνιση με το αμέσως μικρότερο Peugeot 405 για να δικαιολογεί την αυξημένη τιμή του, σε βαθμό που αρκετοί εκπρόσωποι από τον Τύπο και το κοινό να το θεωρήσουν ως αυτοκίνητο χωρίς προσωπικότητα και, επίσης, να πιστεύουν ότι όταν σχεδιάστηκε το 605 υπήρξε τεράστια έλλειψη ιδεών, ενώ και το ταμπλό του απέσπασε επίσης κακές κριτικές για τον αδιάφορο σχεδιασμό του. 

Επίσης, όπως συνέβη και με τα αρχικά XM, τα πρώτα 605 υπέφεραν από ελαττωματικές ηλεκτρικές συνδέσεις (connectors), που είχαν την τάση να οξειδώνονται, με αποτέλεσμα την αποστολή εσφαλμένων πληροφοριών. Αυτό συνέβη τότε, λόγω της βιασύνης να ξεκινήσει η παραγωγή του ταχύτητα, αλλά και λόγω μιας υπερβολικής οικονομίας στα συστατικά στοιχεία, δεδομένου ότι η μητρικός Όμιλος PSA αντιμετώπιζε οικονομικές δυσκολίες κατά την εποχή του σχεδιασμού των Peugeot 605 και Citroën XM. Ήδη από τους πρώτους μήνες όμως, αυτό προκάλεσε έναν μεγάλο αριθμό μηχανικών βλαβών και δυσλειτουργιών στα ηλεκτρικά, με τελικό αποτέλεσμα ότι το 605 υπέστη σοβαρή ζημιά στη φήμη του και, παρά τις προσπάθειες της εταιρείας, δεν κατάφερε ποτέ να την αποκαταστήσει. Μάλιστα ενώ στο Citroën ΧΜ όλα αυτά τα προβλήματα ξεπεράστηκαν οριστικά μέσα στο 1991 και σύντομα είχε γίνει ένα πολύ ώριμο και αξιόπιστο μοντέλο (αν και επίσης η ριζική αυτή βελτίωση δεν στάθηκε αρκετή ούτε για το XM για να αποκαταστήσει το όνομά του), στο Peugeot 605 χρειάστηκαν διαρκείς παρεμβάσεις και ανακλήσεις για λίγο μεγαλύτερο διάστημα για να βελτιωθούν τα αρχικώς απογοητευτικά επίπεδα αξιοπιστίας, και τελικώς η οριστική επίλυση ήρθε τον Μάρτιο του 1992, με μια μαζική ανάκληση για να διορθωθούν τα πολυάριθμα κατασκευαστικά ελαττώματα.
[thumb|left|Peugeot 605 2.0 ST του 1998 στη [Χιλή.]]

Αν και τον Ιούνιο του 1994, για τη σεζόν (model year, έτος μοντέλου) του 1995, έγινε μια ελαφρά αισθητική ανανέωση στα μπροστινά και στα πίσω φώτα, ταυτόχρονα και με την καθιέρωση στάνταρ αερόσακου οδηγού και περαιτέρω σημαντικές βελτιώσεις στην αξιοπιστία, η εμπορική του απήχηση δεν φάνηκε να βελτιώνεται. Μετά και το εισαγωγή στην αγορά του πολύ πιο σύγχρονου αισθητικά (τόσο στην εξωτερική εμφάνιση, όσο και στο σαλόνι) και εξαιρετικά επιτυχημένου Peugeot 406, τον Σεπτέμβριο του 1995 (αν και ήταν μικρότερων διαστάσεων από το 605 και εισήχθη για να αντικαταστήσει το Peugeot 405), οι πωλήσεις του 605 κατέρρευσαν σε σχεδόν αμελητέα επίπεδα - ενδεικτικώς, από το αποκορύφωμα των πωλήσεων το 1990, που έφτασαν τα 56.853 αντίτυπα, το 1995 έπεσαν στα 15.102 αντίτυπα και στη συνέχεια ακόμα χαμηλότερα. Σταδιακά, στα αμέσως επόμενα έτη παραγωγής του, το 605 απέκτησε και αερόσακο συνοδηγού και πλευρικούς αερόσακους στα μπροστινά καθίσματα. Μέσα στο 1997 έγινε η αντικατάσταση των δύο παλαιότερων τρίλιτρων κινητήρων, των «PRV V6», από έναν εντελώς νέο 3.0 λίτρων V6 και 24-βαλβίδο, ισχύος 194 hp, τον «ES9», όπως συνέβη τότε και σε όλα τα τρίλιτρα μοντέλα του Ομίλου PSA.

Παρά τις σκληρές προσπάθειες της εταιρείας και τις συνεχείς βελτιώσεις του, το 605 δεν έφτασε ποτέ τον αρχικό στόχο των 500.000 αντιτύπων συνολικά. Τελικώς, το μοντέλο διακόπηκε εντελώς «αθόρυβα» τον Σεπτέμβριο του 1999, αφού είχαν παραχθεί 254.505 αντίτυπα σειράς 605 και μάλιστα τα τελευταία αντίτυπα πωλήθηκαν με μεγάλη δυσκολία. Ενδεικτικώς, οι συνολικές πωλήσεις του 605 για το 1999 έφτασαν στα μόλις 2.320 αντίτυπα.
[thumb|right|Peugeot 605 2.0 SRi του 1995 στη [Χιλή.]]

Πάντως όσα αυτοκίνητα κατασκευάστηκαν από το 1992 και μετά, γενικώς έχουν καλή ποιότητα κατασκευής και εξαιρετική αξιοπιστία. Αυτό συχνά προσέφερε στις δεκαετίες του 1990 και του 2000 εκπληκτικά καλές ευκαιρίες για την εύκολη αγορά μεταχειρισμένων, καθώς η αρχική απαξιωτική φήμη του 605 διατηρoύσε τις τιμές των αντιτύπων σε χαμηλά επίπεδα. Όσοι επέλεξαν το 605 το έκαναν για να έχουν μια τίμια, ευρύχωρη και πραγματική ναυαρχίδα που έκανε πολύ καλά το καθήκον της ως «άνετος δρομέας», χωρίς να είναι προκλητική σε εμφάνιση. Για τον λόγο αυτό, υπήρξε και μια βολική επιλογή στο παρελθόν για όσους δεν ήθελαν να πυροδοτήσουν ενδεχόμενη κοινωνική ή επαγγελματική πρόκληση, αλλά επιθυμούσαν ένα μεγάλο και ευρύχωρο αυτοκίνητο πάνω από τα κοινά στάνταρ.

## Κινητήρες
left|thumb|Ο κινητήρας «PRV V6» 3.0 V6 και 12-βάλβιδος του Peugeot 605.

Αρχικά, οι κορυφαίοι κινητήρες του Peugeot 605 ήταν δύο μηχανικά σύνολα V6 3.0 λίτρων βενζίνης, το ένα 12-βαλβίδο και το άλλο 24-βαλβίδο, με ισχύ 170 και 200 ίππους αντίστοιχα. Αυτοί οι κινητήρες, γνωστοί ως «PRV V6», του προσέφεραν επιδόσεις αντάξιες των καλύτερων γαλλικών αυτοκινήτων, καθώς πετύχαινε επιτάχυνση 0-100 χλμ./ώρα σε 8,9 δευτερόλεπτα με τον 12-βάλβιδο και σε 8,4 δευτερόλεπτα με τον 24-βάλβιδο. Ωστόσο, ήδη από τους πρώτους μήνες οι 3.0 λίτρων «PRV V6» εμφάνισαν σύντομα προβλήματα αναξιοπιστίας, που μάλιστα ήταν ακόμα εντονότερα στην 24-βαλβίδη εκδοχή. Ταυτόχρονα προσφέρονταν και δύο βενζινοκινητήρες 2.0 λίτρων 4-κύλινδροι, ισχύος 115 hp με καρμπυρατέρ και 130 hp με ηλεκτρονικό ψεκασμό (έγχυση) καυσίμου (injection). To 1993, αντικαταστάθηκαν από άλλον δίλιτρο 123 ίππων, ενώ τότε προστέθηκε ένας νέος δίλιτρος τούρμπο, ισχύος 145 ίππων.

Με την εισαγωγή της Σειράς 2 τον Ιούνιο του 1994, όλοι οι κινητήρες «PRV V6» έχασαν 12 cm³ κυβισμού κινητήρα, πέφτοντας ελαφρά από τα 2.975 cm³ στα 2.963 cm³, προκειμένου να «χωρέσουν» σε χαμηλότερη φορολογική κατηγορία στην Ελβετία. Το 1997, οι δύο κινητήρες των 3.0 λίτρων αντικαταστάθηκαν από έναν εντελώς νέο 3.0 λίτρων V6 και 24-βαλβίδο, με ισχύ 194 hp, τον «ES9», όπως συνέβη τότε και σε όλα τα τρίλιτρα μοντέλα του Ομίλου PSA, ο οποίος απεδείχθη πολύ πιο αξιόπιστος και οικονομικός από τον παλαιότερο 3.0 λίτρων V6 24-βάλβιδο. Για την ακρίβεια πάντως, ο κυβισμός του κινητήρα «ES9» ήταν 2.946 cm³ και, επομένως, η επίσημη στρογγυλοποίηση του κυβισμού του, σε όσες μάρκες και μοντέλα χρησιμοποιήθηκε, ήταν κάπως ανακριβής.

Υπήρξαν επίσης και κινητήρες ντίζελ, αλλά μόνο 4-κύλινδροι σε σειρά (I4). Αρχικά διατέθηκαν ένας 2.1 λίτρων ντίζελ 83 ίππων SLD και ένας 2.1 λίτρων τουρμποντίζελ 110 ίππων SLDT. Το 1995, προστέθηκε ένας 2.5 λίτρων τουρμποντίζελ, ισχύος 130 ίππων, προσφέροντας καλή απόδοση για τα δεδομένα των κινητήρων ντίζελ της τότε εποχής.

Όλοι οι κινητήρες του Peugeot 605 ήταν κοινοί με του συγγενικού Citroën XM. Το 605 έφερε στάνταρ χειροκίνητο κιβώτιο 5 σχέσεων, αλλά σε αρκετές εκδόσεις ένα αυτόματο κιβώτιο 4 σχέσεων ήταν διαθέσιμο κατόπιν παραγγελίας.

## Αισθητική
right|thumb|Το πλαϊνό προφίλ ενός Peugeot 605 του 1989 - 1994.

Όπως προαναφέρθηκε, η εξωτερική εμφάνιση του 605 είχε υπερβολικά μεγάλη ομοιότητα με το αμέσως μικρότερο Peugeot 405. Επιπλέον, το πλαϊνό προφίλ του 605 και ιδίως ακόμα εντονότερα η πλαϊνή γραμμή στο αμάξωμα, θύμιζε έντονα την Alfa Romeo 164, που είχε κυκλοφορήσει για πρώτη φορά στην αγορά στις 7 Φεβρουαρίου 1987, ενώ και τα τρία μοντέλα (405, 605 και 164) είχαν σχεδιαστεί από τον οίκο Πινινφαρίνα. Στην πραγματικότητα, ωστόσο, το 605 είχε στενή συγγένεια με το Citroën XM και δεν είχε κανένα κοινό τεχνολογικό στοιχείο με την 164.

## Στατιστικά
Όπως προαναφέρθηκε, παρήχθησαν 254.505 αντίτυπα του Peugeot 605. Σχεδόν όλα βγήκαν από τις γραμμές παραγωγής στο εργοστάσιο στο Σοσώ, εκτός από μόλις 192 αντίτυπα που παρήχθησαν στη Βεζούλ μεταξύ του 1991 και του 1992.

Από το σύνολο αυτό, τα 152.472 αντίτυπα (σχεδόν το 60%) ήταν βενζίνης και τα 102.033 αντίτυπα (το 40%) ήταν ντίζελ. Οι εκδόσεις V6 κατασκευάστηκαν σε 44.917 αντίτυπα, αντιπροσωπεύοντας το 17,7% της συνολικής παραγωγής. Επίσης, τα 221.906 αντίτυπα παρήχθησαν με το 5-τάχυτο χειροκίνητο κιβώτιο ταχυτήτων και τα 32.599 αντίτυπα (το 12,8% όλων των 605) παρήχθησαν με το 4-τάχυτο αυτόματο κιβώτιο ταχυτήτων.

## Αντικατάσταση του 605
[right|thumb|[Πλευρά οδήγησης|Δεξιοτίμονο Peugeot 605 3.0 SV του 1990 - 1994 στην Αυστραλία.]]

Ο διάδοχος του 605, το Peugeot 607, παρουσιάστηκε στα τέλη του 1999 και κυκλοφόρησε για πρώτη φορά τον Μάιο του 2000, σημειώνοντας λίγο μεγαλύτερη επιτυχία στην εγχώρια αγορά, αλλά καμία απολύτως απήχηση στις εξαγωγικές αγορές και τελικώς διακόπηκε επίσης «αθόρυβα» τον Σεπτέμβριο του 2010. Μάλιστα τόσο το αμάξωμα (σασί) όσο και τα μηχανικά μέρη του 605 (κινητήρες και συστήματα μετάδοσης) μεταφέρθηκαν και στο Peugeot 607, με μικρές μόνο τροποποιήσεις, αν και η αισθητική του 607, τόσο εξωτερικά, όσο και στο σαλόνι, ήταν εντελώς διαφορετική στον εξωτερικό παρατηρητή. Αντιθέτως, ο διάδοχος του Citroën XM, το Citroën C6 πρώτης γενιάς που εισήχθη το 2005, βασίστηκε στην πλατφόρμα του Citroën C5 πρώτης γενιάς που είχε εισαχθεί στις αρχές του 2001 και όχι στην κοινή πλατφόρμα των Citroën XM και Peugeot 605.

Η λήξη της παραγωγής του 605 σήμανε και το τέλος των Peugeot γενιάς «05» στην Ευρώπη μετά από 22 χρόνια. Η γενιά αυτή είχε αρχίσει ήδη από το 1977 (ειδικότερα στο Ηνωμένο Βασίλειο το 1978) με το Peugeot 305.

## Αναφορές


## Βιβλιογραφία
* Περιοδικό Autocar and Motor, 11 Σεπτεμβρίου 1989.
* Guide Peugeot 1970-1990, François Allain, éditions E.P.A., 1996. ISBN 2-85120-493-9.
* Jean-Marc Gay, La Peugeot 605 de mon père, Antony, Éditions ETAI, 2019, pages totales = 120 (ISBN 979-10-283-0299-3).

## Εξωτερικοί σύνδεσμοι

* www.stationhaxo.fr/ Peugeot 605. By Paul Sernine. 20 Ιουλίου 2022.
* www.autotitre.com/fiche-technique/ Peugeot 605
* www.history-of-cars.com/ 1995-1999 Peugeot 605 

Κατηγορία:Μοντέλα Peugeot
Κατηγορία:Αυτοκίνητα πολυτελείας
Κατηγορία:Γαλλικά αυτοκίνητα